ΛΟΓΟΣ

ΚΑΤΑ ΤΗΝ ΑΓΡΥΠΝΙΑ ΕΠΙ ΤΗ ΜΝΗΜΗ

ΤΟΥ ΑΓΙΟΥ ΕΝΔΟΞΟΥ ΠΑΝΕΥΦΗΜΟΥ ΑΠΟΣΤΟΛΟΥ ΚΑΙ ΕΥΑΓΓΕΛΙΣΤΟΥ ΛΟΥΚΑ

(17 – 18 Ὀκτωβρίου 2016)

*“Μακαρίζομέν σου τήν δεξιάν, Λουκᾶ*

*θεηγόρε, δι’ ἧς ἔχομεν οἱ πιστοί τάς τοῦ*

*Θεοῦ Λόγου, διττάς ἁγίας πλάκας καί*

*τήν σεπτήν εἰκόνα τῆς Θεομήτορος.”*

 Ὁ Ἅγιος ἔνδοξος Ἀπόστολος καί Εὐαγγελιστής Λουκᾶς κατήγετο ἀπό τήν μεγάλην Ἀντιόχειαν. Μία σπάνια προσωπικότητα εὐγενοῦς ψυχῆς ἐφ’ ὅσον καί οἱ δύο ἐνασχολήσεις του τό μαρτυροῦν, φιλεύσπλαγχνος στόν πάσχοντα ἄνθρωπο καί ζωγράφος καλλιτέχνης.

 Ζῶν εἰς τάς Θήβας τῆς Βοιωτίας συνήντησε τόν Ἀπόστολον Παύλον καί ἀφήσας τήν πλάνην ἐπίστευσεν εἰς τόν Χριστόν. Ἐγκατέλειψε τήν συστηματικήν διακονία του ὡς ἰατρός τῶν σωμάτων καί ἐπεδόθη εἰς τήν ἀποστολικήν πορείαν.

 Μέ τήν προτροπή τοῦ Ἀποστόλου Παύλου συνέγραψε τό Γ΄ Εὐαγγέλιον καί τάς Πράξεις τῶν Ἀποστόλων καί τά ἀπέστειλεν εἰς τόν ἡγεμόνα τῆς Ἀχαΐας Θεόφιλον, ὁ ὁποῖος ἐπίστευσεν εἰς τόν Χριστόν. Ἠκολούθησε τόν Παῦλο εἰς τάς περιοδείας του καί παρέμεινε ἀφοσιωμένος σ’ αὐτόν μέχρι τό τέλος τῆς ζωῆς του. Ἄλλως τε θά ἦτο πολύτιμος καί ἀναγκαία ἡ παρουσία τοῦ ἰατροῦ Λουκᾶ στή ζωή τοῦ Ἀποστόλου λόγου τοῦ ὑπάρχοντος “σκόλοπος ἐν τῇ σαρκί του”.

 Μετά τόν θάνατον τοῦ Ἀποστόλου Παύλου αἱ παραδόσεις ποικίλουν γιά τήν συνέχεια τῆς ζωῆς του, ἄλλοι τόν θέλουν νά κηρύττει τό Εὐαγγέλιον εἰς Δαλματία, Γαλλία, Ἰταλία καί Μακεδονία. Αἴγυπτον ὅπου ἔγινε Ἐπίσκοπος Θηβαΐδος καί ἐμαρτύρησε. Κατ’ ἄλλους ἐπέστρεψε εἰς Θήβα Βοιωτίας καί ὀγδοηκονταετής ἐν εἰρήνη μετέστη πρός Κύριον. Τό Λείψανον Του κατ’ ἐντολήν τοῦ αὐτοκράτορος διά τοῦ Ἁγίου Ἀρτεμίου κατετέθη εἰς τόν Ἱ. Ναόν τῶν Ἁγίων Ἀποστόλων εἰς Κωνσταντινούπολιν μετά τοῦ Ἀποστόλου Ἀνδρέου καί Τιμοθέου.

 Τό Ἱερόν Εὐαγγέλιον του περιέσωσε πολλά γεγονότα τῆς ἐπισκέψεως τοῦ Θεοῦ εἰς τόν λαόν Του, ἡ ὁποία τοῦ προξενοῦσε αἰσιοδοξία καί χαρά.

 Στό ἀντίβαρο τῆς κοπιώδους καί ταλαιπώρου ἐπίγειας ζωῆς τῶν Χριστιανῶν ὅπως ἀναφέρεται εἰς τούς Μακαρισμούς τοποθετεῖ ὁ Ἀπόστολος τήν χαρά πού μετατρέπει τήν κατάσταση αὐτή στα ἔσχατα κατά τήν ἡμέρα Κυρίου.

 Μακάριοι ἐστέ ὅτι γελάσητε….

Χαίρετε καί σκιρτήσατε….

 Ἡ ταλαίπωρος χήρα μητέρα τῆς Ναΐν συναντιέται μέ τήν χαρά τῆς Ἀναστάσεως καί ἀκούει τό “Μή κλαῖε”. Ἡ χαρά τῶν προβεβηκότων τοῦ Ζαχαρίου καί τῆς Ἐλισάβετ διά τήν γέννησιν τοῦ Ἰωάννου, ἡ χαρά τῆς Γεννήσεως τοῦ Χριστοῦ πού ἐκφράζεται μέ τήν συνωδία τῶν Ἀγγελικῶν Ὑμνων καί στήν χαρά τῶν ποιμένων. Ἡ χαρά τοῦ μηνύματος τῆς εἰρήνης.

 Ἡ συνεχής χαρά καθιστᾶ τό ὕφος τοῦ Ἀποστόλου ἐνθουσιῶδες.

 Τήν πνευματική χαρά ἐκ τῶν σωτηριολογικῶν γεγονότων στό Εὐαγγέλιο τήν συνοδεύει ἡ προσευχή, δίδει πολλή σημασία στή προσευχή – δοξολογία, ἡ ὁποία προέρχεται ἀπό μία καλλιεργημένη ψυχή καί σ’ αὐτό τό κλίμα θά κλείσει τό Εὐαγγέλιον του μέ τό γεγονός τῆς Θείας Ἀναλήψεως καθ’ ἥν οἱ μαθητές “μετά χαρᾶς μεγάλης ἦσαν διά παντός ἐν τῷ Ἱερῷ αἰνοῦντες καί εὐλογοῦντες τόν Θεόν”.

 Διαβάζοντας τό Εὐαγγέλιον ἀγαπητοί μου ἀδελφοί ἡ ζωή μας μεταμορφώνεται ἀπό τό Φῶς τῆς ἐπισκέψεως τοῦ Θεοῦ στό κόσμο καί τῆς Ἀναστάσεως Του. Τίποτε δέν μπορεῖ νά ἀφαιρέσει ἀπό τή ψυχή μας τήν εἰσβολή τοῦ χαρούμενου ἀγγέλματος τῆς Σωτηρίας. Ἡ σωτηρία ἀγκαλιάζει ὅλον τόν ἄνθρωπον καί σ’ ὅλη του τήν πορεία. Ἡ πίστη στή Θεία Ἀγγελία καταργεῖ τούς περιοριστικούς νόμους καί γεύεται τήν Βασιλεία Του, ἅλλως τε αὐτή εἶναι ἡ πνευματική ζωή, ἡ ἐν ἁγίῳ πνεύματι συμμετοχή στή Ζωή τῆς Ἁγίας Τριάδος.

 Γι’ αὐτό μποροῦμε νά κλαῖμε καί νά θρηνοῦμε στήν πραγματικότητα τῆς ζωῆς ἀλλά ἡ βεβαιωμένη ἐλπίδα τῆς Βασιλείας Του μᾶς μετατρέπει τήν στενήν καί τεθλιμένη ὁδό στή χαρά πού σώζει καί λυτρώνει “Εὐαγγελίζομαι ὑμῖν χαράν μεγάλην ὅτι ἐτέχθη ὑμῖν σήμερον Σωτήρ”.

Αὐτή ὀφείλουμε νά εἶναι ἡ ἀποστολή μας, ἰδιαίτερα σήμερα πού ὁ κόσμος λησμόνησε τό Εὐαγγέλιο, τό κήρυγμα τῆς Σωτηρίας.